CELEX: 62021TN0246
Language: hu
Date: 2021-05-03 00:00:00
Title: T-246/21. sz. ügy: 2021. május 3-án benyújtott kereset – FJ és társai kontra EKSZ

2021.6.21.   
            
            
               HU
            
            
               Az Európai Unió Hivatalos Lapja
            
            
               C 242/56
            
         
      2021. május 3-án benyújtott kereset – FJ és társai kontra EKSZ
      (T-246/21. sz. ügy)
      (2021/C 242/79)
      Az eljárás nyelve: francia
      
         Felek
      
      
         Felperes: FJ és 6 további felperes (képviselő: J.-N. Louis ügyvéd)
      
         Alperes: Európai Külügyi Szolgálat
      
         Kérelmek
      
      A felperesek azt kérik, hogy a Törvényszék:
      
                  —
               
               
                  semmisítse meg a Bizottság azon határozatát, amely megállapítja a felperesek 2020 júliusi illetményelszámolását annyiban, amennyiben a Bizottság első alkalommal használja az illetményükre alkalmazandó új korrekciós együtthatókat, 2019. október 1-jére és 2020. január 1-jére visszaható hatállyal;
               
            
                  —
               
               
                  az alperest kötelezze a költségek viselésére.
               
            
         Jogalapok és fontosabb érvek
      
      Keresetük alátámasztása érdekében a felperesek a személyzeti szabályzat 64. és 65. cikkének, a vásárlóerő egyenértékűsége tekintetében az egyenlő bánásmód elvének megsértésére, nyilvánvaló értékelési hiba elkövetésére, valamint a jogbiztonság elvének és a gondoskodási kötelezettségnek a megsértésére hivatkoznak.
      Az Unión kívül beosztott felperesek illetményére alkalmazandó korrekciós együttható meghatározásakor az Eurostatnak a munkavégzésük helyére jellemző adatokat kell gyűjtenie, a személyzeti szabályzat XI. mellékletében meghatározott, a személyzeti szabályzat 64. és 65. cikkének végrehajtására vonatkozó szabályokkal összhangban. A korrekciós együttható meghatározásához figyelembe veendő adatok összegyűjtésének feladatát az Eurostat, az OECD és az ENSZ közötti nemzetközi egyezmény keretében végzik.
      Az ezen adatok alapján meghatározott együttható 2018 januárja és 2019 januárja között 239,7-ről 94,0-ra csökkent, miközben ugyanezen időszakban az ENSZ személyi állományának díjazására alkalmazandó együttható az infláció követése érdekében emelkedett.
      A kongói frank (CDF) 2017-ben jelentősen leértékelődött a dollárhoz (USD) és az euróhoz képest, amit az USD-ben számított árak jelentős emelkedésével járó infláció súlyosított, a Nemzetközi Valutaalap értékelése szerint. Továbbá mind a Kongói Nemzeti Bank, mind az ENSZ és a Nemzetközi Valutaalap statisztikai adatai szerint ezzel párhuzamosan ugyanilyen változás volt tapasztalható az USD és a CDF euróhoz viszonyított árfolyamát tekintve.